《红毛酒歌》
清代·马振垣

秦望山头风夜吼，一夕雪花深没牖。玉楼银海彻骨寒，石鼎金炉火不守。

主人饮我玻璃杯，云是南海红毛酒。红毛之酒红于血，色香异味三奇绝。

倾之一盏即醺人，葡萄椰子失芳冽。红毛之国在何许，或是暹罗真腊伍。

绿醅初酦琉璃瓶，一滴染指贵于琥。圣人有道四海一，异域倾诚贡上国。

万里飞槎航海来，巨鳌怪蛟夺不得。我欲饮此乘兴直上落迦巅，指顾岛屿在目前。

蓬莱三山凌风到，下视人世空茫然。

作者简介：马振垣，字金城，一字心城，号石墅，汝州人。诸生。有《卧云堂诗稿》。